Ligurian:
# Anònimi do 1746

I fæti do dexembre 1746, saieiva à dî o sollevo che, stæto comensou da-o Balilla, o portava inte pöchi giorni à scorrî i austropiemonteixi da-o territöio ligure, no an inspiou solo che i versci do De Franchi e do Gallin, ma ascì un muggio de atri poeti restæ anònimi, quarchidun de parte popolare, atri ciù ciæamente de parte artistocratica, ma tutti animæ da grande ardô patriòttico: into commun amô pe Zena e classe soçiale paivan mettise d’accòrdio e nasceiva unna sciòrte de epica popolare into segno da lòtta à l’invasô.

Tra i varri poemmi do ’46, s’arregòrda o _Trionfo reportao da ro popolo zeneize_ e a _Libeazion dra Sittæ de Zena_. Da-o primmo, unna verscificaçion sgreuzza, ma importante pe-a preçixon istòrica into rievocâ i avvegnimenti, tremmo feua i versci che trattan l’episodio do Balilla, tanto che da-a segonda piggemmo i sunetti che contan do sagrifiçio do Peo Maria Cannavâ, zoeno patriçio, che, dòppo ësise misso in luxe inte varie fase do sollevo, o vëgne ammassou a-a Scoffera da un corpo tiou à tradimento.

[1] O generaliscimo austriaco Bòtta Adorno, de origine zeneise, o l’ea in ia comme tutto a-a popolaçion, ch’a ô tegniva pe un traitô.

Inte sto poemetto, de parte aristocratica, se conta a vixenda de Peo Maria Cannavâ, un patriçio ch’o se batte eroicamente e o vëgne ammassou à tradimento a-a Scoffera, tanto che atri personaggi atretanto importanti, ma de origine popolare, vëgnan lasciæ in ombra, o no se ne parla pe ninte. I versci corran ben, ma a grafia a l’é mai tanto strafaläia da lasciâ de belle vòtte de dubianse in sciô senso e a vea prononçia do testo.

[2] A Scoffera.

English translation:
# Anonymous authors of 1746

The rebellion of December 1746 initiated by Balilla led to the expulsion of the Austro-Piedmontese from Liguria within a few days. It inspired not only the verses of De Franchi and Gallino, but also many other anonymous poets - some on the populist side, others more clearly on the aristocratic side, but all animated by great patriotic ardour. In common love for Genoa, the social classes seemed to reconcile and a sort of popular epic was born in the name of the fight against the invaders.

Among the various poems about the facts of 1746, of note are the _Trionfo reportao da ro popolo zeneize_ and the _Libeazion dra Sittæ de Zena_. The former is a crude versification, but important for its historical accuracy in recalling the events. We have selected the verses concerning the Balilla episode, while from the latter we have taken the sonnets that deal with the sacrifice of Pier Maria Canevari, a young patrician who, having distinguished himself at various stages of the revolt, died at the Scoffera from a treacherous blow.

[1] The Austrian general Botta Adorno was of Genoese origin and therefore particularly disliked by the population, who considered him a traitor.

In this poem of aristocratic leanings, we are told the story of Pier Maria Canevari, a patriot who heroically fights and is treacherously murdered near the Scoffera, while other equally important but popular characters are left in the shadows, or not mentioned at all. The verses flow well, but the spelling is so irregular that many times doubts are left as to the meaning and true pronunciation of the words.

[2] Scoffera.